
RAPORT  COMUN  SUPLIMENTAR
asupra proiectului de Lege privind instituirea pensiei de fidelitate pentru cercetătorii ştiinţifici din sistemul Academiei Române
În temeiul art.104 din Regulamentul Camerei Deputaţilor, republicat, proiectul de Lege privind instituirea pensiei de fidelitate pentru cercetătorii ştiinţifici din sistemul Academiei Române a fost retrimis Comisiei pentru muncă şi protecţie socială şi Comisiei pentru învăţământ, ştiinţă, tineret şi sport, în vederea întocmirii unui raport comun suplimentar, cu adresa nr. PLx 405 din 20 octombrie 2008.
În urma rediscutării, Comisiile au hotărât, cu unanimitate de voturi, menţinerea soluţiei iniţiale, de respingere a proiectului de lege, exprimată în raportul comun depus cu nr.27/238, respectiv nr.29/187 în data de 6 octombrie 2008.
La întocmirea prezentului raport Comisia a avut în vedere punctul de vedere al Guvernului nr.91/DRP/20.02.2009.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată. 

În conformitate cu prevederile art.55 din Regulamentul Camerei Deputaţilor, la dezbaterile care au avut loc în şedinţa Comisiei pentru muncă şi protecţie socială din 25 februarie 2009 au participat d-na Georgeta Jugănaru, director în cadrul Ministerului Muncii, Familiei şi Protecţiei Sociale şi d-l Ion Gogoescu, şef serviciu în cadrul Ministerului Finanţelor Publice.

La dezbaterile din cadrul Comisiei pentru învăţământ, ştiinţă, tineret şi sport din 4 februarie 2009 au participat d-na Oana Adriana Badea, Secretar de Stat în cadrul Ministerului Educaţiei, Cercetării şi Inovării şi d-l acad. Florin Filip, vicepreşedinte al Academiei Române.
La şedinţa Comisiei pentru muncă şi protecţie socială au fost prezenţi 18 deputaţi din totalul de 19 membri, iar la şedinţa Comisiei pentru învăţământ, ştiinţă tineret şi sport au fost prezenţi 26 deputaţi din totalul de 31 membri ai acesteia.

Raportul comisiilor a fost adoptat cu unanimitate de voturi.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

